**Priznanje župana prejme Rozalija Vajdič**

Poklicni del življenja je preživela na Dvojezični osnovni šoli I Lendava kot učiteljica kemije in biologije. Ob svojem pedagoškem delu se že vse življenje ukvarja z gojenjem in predelavo zdravilnih zelišč. Svoje bogato znanje o blagodejnih in zdravilnih učinkih zeli je prenašala tudi na učence. Pri šolskih krožkih, na poletnih taborih in drugih obšolskih dejavnostih je šolarje seznanjala o radodarni razkošnosti narave in vsega, kar nam zdravilnega in blagodejnega ponuja, ter marsikoga navdušila za te študije.

Z znanjem, ki je skoraj povsem utonilo v pozabo, a je v zadnjem desetletju postalo ponovno aktualno, je postala zanimiva tudi širši javnosti. Svoje bogato znanje plemenito in brezpogojno deli tudi v številnih televizijskih in radijskih oddajah ter časopisnih člankih. S temo naravne dediščine je sodelovala pri Monografiji Lendave, prevedla je glavnino učbenikov za biologijo in kemijo za osnovne šole ter za 1. letnik gimnazije.

Svoje široko znanje o naravi, zeliščih in njihovih zdravilnih učinkovinah zna na poljuden in privlačen način približati tako mladim kot starejšim. Na številnih predavanjih vse zainteresirane pritegne njeno razvejano znanje uporabe zdravilnih rastlin tako v medicinske kot v kozmetične in negovalne namene. Gostuje po različnih krajevnih skupnostih, na šolah v okviru projektov ter z Društvom upokojencev Lendava. S svojim znanjem o naravni dediščini pokrajine ob Muri ter o gojenju in pridelavi zdravilnih rastlin za domače lekarne je prispodoba dobre gozdne vile, na znanje in plemenito širokosrčnost katere se lahko zanesejo vsi, ki jo poznajo. Je ambasadorka reka *za vsako bolezen rožca raste*, saj nam s svojimi naravnimi izdelki za lajšanje zdravstvenih tegob in kozmetičnimi pripravki zna ponuditi naravne rešitve, ki so danes skorajda povsem pozabljene.

V njenem rahločutnem in blagem značaju, zavitem v tančico srčnosti in vedno prisotnega milega nasmeha so zavetje in zatočišče našli učenci, sodelavci in vsi, ki jo poznajo. K spoštljivemu in tankočutnemu odnosu do vsega, kar je živo in naravno, se pridružuje tudi njena ljubezen do kulture in umetnosti. S soprogom Antonom Vajdičem sta že mnoga desetletja redna obiskovalca različnih kulturnih prireditev: likovnih razstav, gledaliških predstav, koncertov in predstavitev knjig v Lendavi, Murski Soboti in Mariboru.

Njen značaj odlikujeta širokosrčna plemenitost in skromnost. Nesebičnost, s katero razdaja sovje znanje in tudi izdelke, je v današnjem času nepojmljiva. Ob negovanju svojega zelenjavnega, zeliščnega in cvetličnega vrta jo razveseljuje tudi branje knjig in druženje v zvestem prijateljskem krogu, ki je, tako kot so bili nekoč sodelavci in mnogi znanci, vedno deležen daril iz njene domače lekarne. Z darežljivim in blagohotnim značajem ter bogatim znanjem s področja zeliščarstva je zaznamovala številne generacije šolarjev, sodelavcev in vseh tistih, ki so jo prosili za pomoč. Dobra vrtna vila, Rozalija Vajdič.